
Тақырыбы: «Ардақтайық қазақтың ата салтын!»                     
Мақсаты: Баланы кішіпейілділікке, қарт адамдарды құрметтеуге үйрету. Ата-бабамыздың ұрпақтан-ұрпаққа беріліп келе жатқан ұлттық тәрбие,салт-дәстүрі мен әдет-ғұрыптарын сақтауға,білуге,құрметтеуге баулу. Жас ұрпақты ата - баба дәстүрімен тәрбиелеу.


Жүргізуші -1: Қадірменді қонақтар, ата-әжелер, ата - аналар, бүлдіршіндер! Бүгінгі «Ардақтайық қазақтың ата-салтын!»                                                                      атты сайысымызға қош келдіңіздер! Жас ұрпақты жастайынан тәрбиелеудің маңыздылығын қазақ халқы ерте түсінген. Ата -әженің тәлім - тәрбиесін көріп, үйренбеген немере болмас! 
Жүргізуші -2:  Уа,халайық,халайық,
                          Мұнда назар салайық.
                         Мерекесі халықтың,
                         Наурыз тойын бастайық.
                        Наурыз тойға арналған,
                       Сайысты біз бастайық.
Жүргізуші -1: Мың бұралған әжелер  аңдап басып,
                         Келеді міне ортаға толқып тасып.
                        Ата -әжелерін сыйлаған халқым менің,
                        Көңілді қошеметпен қарсы алайық!
Жүргізуші -2: Әжелеріміздің қадамы құт, мәртебесі биік болсын деген ниетпен әжелерді немерелерімен ортаға шақырайық.

(немерелері мен әжелерін шақыру)
Жүргізуші -1:
Құрметті әжелер, армысыздар,
Бәріңізде есен-саумысыздар.
Жиналыппыз сәтті күні бәрімізде.
Үлкен кіші, жасыңыз, кәрімізде.
Төрлетіңіз қадірменді әжелер
Гүл-гүл жайнап біздің мынау төрімізге.

Жүргізуші – 2: Немере үшін ең мейірімді жан – әже. Ақ сүт берген аналардың анасы – әже. «Жан жүрегім, жарығым» деп немересін, шөбересін жүрегіне теңейтін де әже. Олай болса қадірменді қауым әжелердің ақ тілегі тойға жиналған көпшілік үшін тәбәрік деп ойлаймын. Сол әжелердің жолын біздерге берсе екен деп тілек айтамын. 
Жүргізуші-1: 
Әжемнің саясында ер жеттім мен
Аялы ақ бесікте тербетілген
Әжемдей ақ ниетті абзал жанды
Таппаймын айналсам да жер бетінен.

«Балдәурен» бөбекжайында өткізілгелі отырған « Ардақтайық қазақтың ата-салтын!» атты сайысын бастауға рұқсат етіңіздер. 
Жүргізуші-2: Бүгінгі сайысымыз 5 кезеңнен тұрады.
1. Таныстыру.
2. «Қоржын сұрақтары»
сұрақ-жауап сайысы. 
3. «Өнерлінің қолы алтын» 
( әжелер жүн түтіп, иіреді, ал немерелері оюды құрастырады).
4. «Білімдіден ақыл шығар, ақылдыдан нақыл шығар».
Бала тәрбиесі тақырыбына байланысты мақал-мәтелдердің жалғасын тауып, мәнін түсіндіру қажет.
5. «Салт-дәстүр жаңғырсын» әр әже бір-бір дәстүр көрсету.

Кім жеңеді сайыста үміт алда,
Қобалжу бар жүректе күдік барда
Әділ - қазы алқасы атыңды ақта
Жүректерге арман мен бақыт жолда - деп әділ - қазы алқасымен таныстырамын.
1. «Еркем-ай» тобы ата-ана Роза Ғайнисқызы
2. «Балапан» тобы ата-ана Асел Абдолбекқызы
3. «Балдәурен» бөбекжайы» психологі Туралбек Отарғалиұлы


Жүргізуші -1: Немерелері мен әжелер де келіп жетті танысуға
                         Бойындағы бар дарынды дарытуға
                         Қорықпастан сахнаға келіп жетті
                         Әдеппен, ізетпен танысуға. Енді сайыскерлермен танысудың уақыты да жеткен секілді. Сөз кезегі өздеріңізде.

1 – сайыс: «Таныстыру» (әжесі мен немересі өздерін таныстырады).

Жүргізуші -2:
2 – сайыс: «Қоржын сұрақтары» 
Құрметті сайыскерлер! Бұл сайыста  әр топқа 4 сұрақтан қойылады. 

Әжелерге:
1. «Тілашар» қай кезде жасалады?
2. Жеті ата қалай аталады?
3. Базарлық деген не?
4. Сарқыт пен базарлықтың айырмашылығы қандай?

Балаларға: Ұйқасын тап:
1. Өзінше ноян, қорқақ кім?....
2. Үні ғажап дүлдүл, бақта сайрар....
3. Ормандағы аюдың
Құлпынайы көп екен,
Теріп - теріп алайық.
Қалтамызға......
4. Аю отыр партада
Екі қолы қалтада
Апай сабақ сұраса
Ұйықтап қалды........

Би: «Балапан» тобы бүлдіршіндері

Жүргізуші - 1: 
Аңыз болған жоғалмай сан ғасырға
Салт-дәстүрі халқымның жалғасуда
Қол өнер әдемі сәнділікпен
Көз тартып ұрпақтарға алмасуда 

3 –сайыс: «Өнерлінің қолы алтын» 
( әжелер жүн түтіп, иіреді, ал немересі оюдан өрнек құрастырады). 

Жүргізуші -2:
Енді ортаны ашайық
Інжу маржан шашайық
Ән мен биді шалқытып.
Бүлдіршіндер биін тамашалайық!
Жиналған халық таңғалсын
Өнерден күмбез жасайық!- деп «Балапан» тобы бүлдіршіндерінің орындауында қазақ биі.

Оркестр  «Балапан» тобы бүлдіршіндері 


Жүргізуші – 1: 
Тілім барда қазағым бар, халқым бар, 
Дәстүрім бар, ата жолы салтым бар. 
Туған тілде сыры терең жаным бар, 
Туған тілде әнім менен сәнім бар. 

4-сайыс. «Білімдіден ақыл шығар, ақылдыдан нақыл шығар».
Бала тәрбиесі тақырыбына байланысты мақал-мәтелдердің жалғасын тауып, мәнін түсіндіру қажет.
№1
1.. Айла алтау, 
... Ақыл жетеу. 
Айла мен ақыл қосылса, 
... Алдырмайтын екеу. 
2. Жеті атасын білмеген .... 

№2
1. Ұлтарақтай болса да 
... Ата қонысы жер қымбат. 
Ат төбеліндей болса да 
... Туып өскен ел қымбат.
2. Жақсының жақсылығын айт, 
... Мейірі тасысын, 
Жаманның жамандығын айт, 
... Құты қашсын. 

№3
1. Жақсыны арман оздырар, 
... Жаманды құлқын тоздырар. 
2. Атаның ғана баласы болма, ... баласы бол. 

№4
1. Түпкі айылдың батқанын 
... Иесі білмес, ат білер. 
Ер жігіттің қадірін 
... Ағайын білмес, жат білер. 
2. Атаға қарап- ... бала өседі, 
Анаға қарап- ... қыз өседі. 

Ән: «Наурыз» екі топтың бүлдіршіндері

Жүргізуші -2:
5. «Салт-дәстүрім жаңғырсын» демекші  әжелер дәстүр көрсету.


Жүргізуші -1:
Ана жанын әже болсаң ұғарсың,
Алдыңдағы ол биік құзар шың.
Немере үшін кеуде керіп мақтанып,
Немере үшін биіктен де құларсың– дей отырып бүгінгі сайысымыз да мәреге жетті. Бүгінгі сайысқа қатысқан барша әжелеріміз өздерінің үлгі-өнегелерін мына отырған ұрпақтарға көрсетті деп есептеймін. Енді сайыс қортындысы шыққанша бүлдіршіндерге кезек берейік.

Би:«Еркем-ай» тобы бүлдіршіндері
Әжелер ансамблі 
Қонақ кәде

Көне көз әжелеріміздің бүлдіршіндерге арналған лебізін тыңдайық (1 әжеге тілек айтқызу).

Жүргізуші -2:
Бүгінгі бұл сайыста 
Кімдер білгір, кім ұшқыр, 
Салыстырып біз көрдік. 
Қара қылды қақ жарып, 
Әділін айтар қазылар, 
Өздеріңізге сөз бердік 
Әділ қазылар сайысты қорытындылап, марапаттайды. 
Әжелерді немерелерімен марапаттау.

Жүргізуші -1:
Әже мерейі күн көзімен пара-пар,
Тұла бойға қуат беріп таралар.
Өмірімізге шуақ шашып әрқашан,
Көп жасаңыз, ақ ниетті әжелер, – дей отырып бүгінгі сайысымызға қатысқан аяулы асыл әжелерімізге көп рахмет айтамыз. Сіздердің үлгі-өнегелеріңізді өскелең ұрпақ жалғастырады деп айтуға болады. Сіздерге көп-көп рахмет!

Қартаймай балаларыңыздың ортасында жүре беріңіздер!Келесі кездескенше аман-саушылықта болайық!

